দিনে দুপুরে প্রাণ হারাল মধ্যপ্রদেশের এক নাবালিকা। পরের দিন ঘটল আরও এক রহস্যময় মৃত্যু।
এক সর্বভারতীয় সংবাদমাধ্যমের প্রতিবেদন অনুযায়ী, মৃতার নাম পূজা পানিকা। বয়স ১৭ বছর। অনুপ্পুর জেলার কোটমা এলাকার ‘গভর্নমেন্ট সিনিয়র সেকেন্ডারি গার্লস স্কুল’-এর একাদশ শ্রেণির বিজ্ঞান বিভাগের ছাত্রী।
গতকাল বায়োলজি প্র্যাকটিক্যাল পরীক্ষা দিতে স্কুলে যাচ্ছিল পূজা। দুপুর ১২টা ৩০ মিনিট নাগাদ স্কুলের সামনে পৌঁছনো মাত্র এক অপরিচিত ব্যক্তি তাকে পিছন থেকে আক্রমণ করে এবং ধারালো তলোয়ার নিয়ে  মাথা কেটে নেয়!
তলোয়ার দিয়ে তিনবার পূজার উপর আক্রমণ করার পরে অস্ত্রটি ফেলে পালিয়ে যায় অভিযুক্ত। এমনই জানিয়েছেন প্রত্যক্ষদর্শী, বিদ্যালয়ের অবসরপ্রাপ্ত এক শিক্ষক। 
মৃতার বাবা-মার অভিযোগ, গত ৪ বছর ধরে দিলীপ সাহু নামে এলাকার এক গুন্ডা তাঁদের মেয়েকে অনুসরণ করত। তাঁদের অভিযোগের ভিত্তিতেই উক্ত ব্যক্তিকে গ্রেফতারও করেছে পুলিশ। তবে এখনও পর্যন্ত কিছু স্বীকার করেনি দিলীপ।
অন্যদিকে, কোটমার নিকটবর্তী পাকিয়ে গ্রামে আজ সকালেই এক তরুণের ঝুলন্ত দেহ উদ্ধার করেছে পুলিশ। পুলিশ সূত্রে জানা গিয়েছে যে, মৃতের নাম বিজয় প্রজাপতি। বয়স ২৪ বছর। তাঁর মৃতদেহের পাশ থেকে একটি চিঠিও পেয়েছে পুলিশ।
চিঠিতে কী লেখা আছে তা জানা না গেলেও, পুলিশের একজন মুখপাত্রের মন্তব্য অনুযায়ী, বিজয়ের সঙ্গে পূজার পৃর্ব পরিচয় ছিল। পূজার মৃত্যুর সঙ্গে বিজয়ের মৃত্যুর কোনও যোগ আছে কি না, তা খতিয়ে দেখছে পুলিশ।
অনুপ্পুর থানার পুলিশ আধিকারিক সুনীল জৈন জানিয়েছেন যে, মামলাটি তিনি খতিয়ে দেখবেন।